作者:常建
標題:空靈山應田叟
內容:湖南無村落，山舍多黃茆。淳樸如太古，其人居鳥巢。牧童唱巴歌，野老亦獻嘲。泊舟問溪口，言語皆啞咬。土俗不尚農，豈暇論肥磽。莫徭射禽獸，浮客烹魚鮫。餘亦罘罝人，獲麋今尚苞。敬君中國來，願以充其庖。日入聞虎鬥，空山滿咆哮。懷人雖共安，異域終難交。白水可洗心，采薇可為餚。曳策背落日，江風鳴梢梢。